Siam Lee-verdwyning: Die polisie soek dié manDie identikit wat die polisie uitgereik het (Foto: Verskaf) Die polisie in KwaZulu-Natal het Woensdagaand ŉ identikit uitgereik van ŉ man wat glo verbind word met die verdwyning van Siam Lee, die 20-jarige vrou van Durban-Noord wat ses dae gelede in verdagte omstandighede vermis geraak het. Daar was teen Woensdagmiddag steeds geen teken van dié jong vrou nie. Die nooddiensnetwerk Mobi-Claw 911, wat toegewyd aan die soektog deelneem en Siam se naasbestaandes bystaan, het Woensdag gesê nóg ŉ dag lange ondersoek waarby die polisie, die plaaslike gemeenskapspolisiëringsforum en Marshall Security betrokke was, is agter die rug – maar sonder enige sukses. Siam is Donderdag omstreeks 15:00 die laaste keer gesien toe sy haar werkplek in Margaret Maytom-laan in Durban-Noord verlaat het. Volgens kringtelevisiebeeldmateriaal wil dit voorkom of sy deur die bestuurder van ŉ swart Mercedes Vito met ŉ Gauteng-nommerplaat ontvoer is. Die polisie het Woensdagaand in ŉ verklaring gesê die man wat in die identikit geïdentifiseer is, kan waarskynlik help met inligting oor Siam se verdwyning en waar sy haarself bevind. Die Durban-Noord-polisie ondersoek ŉ saak van ŉ vermiste persoon. Die polisie het ŉ beroep gedoen op enigiemand wat weet waar Siam haar dalk bevind, om ao. Pillay by 073 789 9047 of 031 560 8004, of Stop Misdaad by 0860 010 111 te skakel. Of kontak Mike Myers van Mobi-Claw by 082 929 8726 of Paul Stone by 082 931 0272.